Document ID: /roh_data/filtered/fineweb-2-filterrobots_roh.jsonl.gz/23787

Riein
La pintga fracziun muntagnarda Riein ei situada sin ina bellezia terrassa cun ina vesta impressiunonta sur la Lumnezia sin 1'270 m s.m. Il maletg dalla cuntrada dominescha il massiv da muntognas imposant dalla Gruppa Signina, il motiv daco che biars catschadurs e viandonts apprezieschan Riein. Grazia a bunas e fritgeivlas pradas ei l'agricultura aunc oz l'occupaziun principala dalla populaziun da Riein. D'interess historic ei il fatg che Riein ei stada ina dallas empremas vischnauncas grischunas ch'ei vegnida reformada igl onn 1526. Aunc oz ei in caracter da piunier tipics per Riein. A Riein dat ei per exempel ina pintga ovra electrica che tila a nez la pendenza denter la fontauna sin l'Alp Riein ed il reservuar el vitg per producir ina prestaziun da 15 kW – avunda current per circa 15 casadas. A Riein ein las uniuns da gronda impurtonza: malgrad il pign diember da habitonts (strusch 70) han ins fundau il december 2000 in chor mischedau che ha oz ina posiziun franca el vitg. L'Uniun da dunnas Fontanivas e l'uniun da tir ein ina part impurtonta dalla veta sociala ella fracziun.